
     Forord
    
   

   
    Denne boken om utdanningsledelse for språklig og kulturelt mangfold har kommet til som et resultat av mange års undervisnings-, utviklings- og forskningsarbeid fra 1990-årene og frem til i dag. Tiden fra min oppstart som lærer i videregående skole, lærer for voksne innvandrere, rådgiver, inspektør, rektor og frem til min nåværende stilling som førsteamanuensis har vært preget av til dels svært omfattende endringer i elevsammensetningen i norsk skole. Når det gjelder hva vi vet om ledelse knyttet til språklig og kulturelt mangfold, vil jeg innledningsvis henvise til de to foreløpig eneste doktorgradsavhandlingene i Norge på dette feltet. Den ene er Gunn Vedøys (2008), med resultater fra grunnskolen, og den andre er min egen (Andersen, 2017), med resultater fra videregående skole. Mine studier viser blant annet hvordan skoleledere i videregående skole, til tross for gode intensjoner, opererte med eksklusive praksiser overfor språklige minoritetselever. Det ble for eksempel uttrykt forventninger om at elevene skulle unngå å anvende sitt morsmål, spesielt i pauser (Andersen, 2012). Analysene viser at skoleledelsen
    
    
    og personalet ikke klarer å fange opp elevgrupper som av ulike årsaker blir ekskludert eller marginalisert
    
    
    . Blant annet viste resultatene et stort potensial når det gjelder å se på hvordan makt
    
    
    og privilegier
    
    
    kan redusere eller forhindre likeverdig
    
    
    opplæring for minoritetsspråklige elever. For eksempel ved å kreve at elevene kun snakker norsk på skolen, fratas de mulighetene for større forståelse av det faglige innholdet i skolen gjennom anvendelse av det språket de behersker best. Jeg har også vist hvorfor skoleledere og lærere har behov for å kritisk utforske skolens praksis når det gjelder inkludering, spesielt gjelder det bevissthet om betydningen av minoritetselevers språklige og kulturelle bakgrunn som betingelser for læring (Andersen & Ottesen, 2011a). Mine studier viste på den annen side også hvordan skoleledere arbeider for, og kan oppnå gode betingelser for, et likeverdig opplæringstilbud for minoritetselever. For eksempel kom dette til uttrykk i argumentasjon knyttet til betydningen av å drøfte situasjoner som kan gjøre elevenes opplevelse av tilhørighet i skolen sterkere (Andersen & Ottesen, 2011a), samt å oversette deler av tekster fra pensum til ulike språk (Andersen, 2012). Vedøy (2008) har undersøkt hvordan ledelse utøves i flerkulturelle grunnskoler, og hvordan utøvelsen av ledelse forstås i lys av et demokratisk perspektiv på ledelse
    
    
    . Hun oppsummerer med, for det første, at norske verdier som likhet og harmoni blir utfordret, og at de ikke kan tas for gitt. For det andre peker hun på at de som blir berørt av beslutninger, bør være med i beslutningsprosesser, og for det tredje at opplæringen bør organiseres etter hva som er meningsfullt og verdifullt for hver enkelt elev, og stimulere evnen til kritisk
    
    
    tenkning.
   

   
    Min seneste forskning på hvordan ledelse av profesjonelle læringsfellesskap
    
    
    kan forstås gjennom et transformativt perspektiv på ledelse (Andersen, 2021), herunder blant annet tilrettelegging for nyankomne elever i kombinasjonsklasser, viser en ledelse som har vilje og evne til reelt å aktivt forsvare arbeidet med å skape en mer inkluderende
    
    
    , likeverdig og sosialt rettferdig
    
    
    skole for alle elever.
   

   
    Denne boken har først og fremst kommet til på bakgrunn av spørsmål knyttet til hvordan skoleledere kan bidra til å legge til rette for utviklingen av en skole som gir nyankomne
    
    
    elever et likeverdig
    
    
    opplæringstilbud, og som forbereder alle elever på et samfunn som er preget av språklig og kulturelt mangfold. En annen sentral drivkraft for meg har vært at, i likhet med skolelederopplæringen i England, er anvendelsen av kritisk teori
    
    
    
    
    marginalisert i Norge. Kritisk teori gir oss gode innganger til å fange opp hvordan maktstrukturer kan virke hindrende for nyankomne elevers muligheter for å lykkes i opplæringen. Innenfor skolelederforskningen har Shields (2010) utviklet et transformativt perspektiv
    
    
    på ledelse som utfordrer organisasjonsstrukturer og dominerende oppfatninger, verdier og antakelser, som i sin tur kommer til uttrykk i form av likeverdige og inkluderende
    
    
    betingelser for elevers læring. De tradisjonelle perspektivene på skoleledelse, som for eksempel transformasjonsledelse
    
    
    , distribuert ledelse
    
    
    og elevsentrert ledelse er nødvendige, men ikke tilstrekkelige. Transformativt perspektiv på ledelse, som denne boken bygger på, er et viktig supplement som gjennom åtte prinsipper for ledelse begynner med spørsmål om rettferdighet, demokrati og dialektikken mellom individuell ansvarlighet og sosialt ansvar.
   

   
    Jeg vil rette en stor takk til redaktør Hallvard Aamlid i Fagbokforlaget for god og konstruktiv støtte underveis i prosessen, fra start til mål.
   

   
    
     Fred Carlo Andersen
    
   

   
    Fredrikstad, 28.07.2022

    Kapittel 1
   

   
    
    
    Innledning
   

   
    
     
     
     Språklig og kulturelt mangfold
    
    
     
     
    
    
     i norsk skole – en historisk og kontekstuell bakgrunn
    
   

   
    Ofte fremstilles mangfold som et relativt nytt fenomen i Norge, og det fremeves at Norge har blitt et flerkulturelt og flerspråklig samfunn som følge av økt innvandring (Røthing, 2020). En annen fremstilling er at Norge har vært et manfoldig samfunn i lang, lang tid (Brochmann & Kjeldstadli, 2014; Lund & Moen, 2010; Røthing, 2017). Samer, kvener, romani/tatere har lange historier i Norge, sammen med innvandrere og handelsreisende fra flere land i Europa. Siden Norge har vært preget av mangfold i mange hundre år, også innad i majoritetsbefolkningen, er det misvisende å knytte mangfold kun til at noen grupper har innvandret de siste tiårene. I innledningskapittelet skal vi derfor starte med et kort historisk tilbakeblikk på opplæringsbetingelsene til samiske
    
    
    elever, og med henvisning til assimiliasjonspolitikk vise hva vi kan trekke veksler på for å unngå tilsvarende urett mot nyankomne elever i dag. Deretter skal vi ta for oss noen utviklingstrekk når det gjelder nyankomne
    
    
    elevers oppnåde skoleresultater og diskriminerende praksiser som de utsettes for. Til slutt i innledningen skal vi se på ulike perspektiver på mangfold, som utgjør en viktig kontekstuell bakgrunn i norsk skole.
   

   
    Norge har en historie med hensyn til å undertrykke minoritetsgruppers språk og kultur. Perioden med assimilasjonspolitikk, eller fornorskningspolitikk overfor samene, strekker seg fra omkring 1850 til ca. 1980. En instruks fra 1880 markerte det endelige gjennomslaget for en streng fornorskningspolitikk
    
    
    . Den uttrykte at alle samiske og kvenske barn skulle lære å skrive og lese norsk, og det innebar også at alle tidligere forsøk på å lære seg morsmålet måtte opphøre. Den mest omfattende og lengstlevende instruksen ble utformet i 1898, der bruk av samisk og kvensk språk ble begrenset til det som var absolutt nødvendig, som støtte for å forklare hva som var uforståelig for elevene. Instruksen krevde dessuten at lærerne skulle sjekke at de samiske og kvenske elevene ikke brukte sitt morsmål i friminuttene. Sara Tornensis Bongo (Sárggon Sara), født i 1935, fortalte i 2005 om sine erfaringer fra sin skolegang (Lund, 2005). Hun husket at læreren ikke godtok at barna snakket samisk, og at hun lærte veldig lite siden all undervisning foregikk på norsk. Hun fortalte hvordan hun selv i dag trenger hjelp til å lese brev hun mottar, og at hun synes det er pinlig.
   

   
    Hvorfor er denne historien relevant? Den er relevant fordi vi også i nyere forskning kan finne spor av lignende praksiser ovenfor elever med innvandrerbakgrunn og nyankomne elever/minoritetsspråklige elever. Det uttrykkes for eksempel krav om at de kun skal snakke norsk i klasserom, pauser og på biblioteket (Andersen, 2012). Foreldre oppmuntrer også i ulik grad sine barn til å anvende morsmålet sitt. Noen oppmuntrer barna til å bruke morsmålet sitt mer, mens andre stadig minner barna på at de må snakke norsk (Fulland, 2016). Skoleledere gir uttrykk for at når elevene bruker sitt morsmål, kan det føre til engstelse og usikkerhet blant lærerne fordi de ikke kan forstå hva som blir sagt (Andersen, 2012). Erfaringer fra møter med praksisfeltet i ulike sammenhenger viser at det er en utbredt oppfatning at så lenge det er til elevenes beste, er det greit å praktisere et forbud mot andre språk enn norsk i timene. En slik forståelse kan anses å fremstå som en naturlig begrensning og frarøvelse av nyankomnes muligheter til å forstå innholdet i fagene og begreper som lærere og medelever benytter. Det dreier seg med andre ord om en praksisform som Gullestad (2002) pekte på kan bidra til å opprettholde et utenforskap
    
    
    langs etniske
    
    
    skillelinjer. Det ligger også et reduserende element i at deres førstespråk ikke anses å ha samme verdi som norsk, og med det også en identitetsreduserende faktor. Det øker også presset mot assimilasjon som tilpasningsstrategi.
   

   
    
     
     
     Tospråklighet eller morsmål?
    
   

   
    Når det gjelder tospråklighet i skolens læreplaner, ble det, som et utjevningstiltak, for første gang innført i mønsterplanen av 1974 (M74) (Kirke- og undervisingsdepartementet, 1974) et fag beregnet for elever med minoritetsspråklig bakgrunn. Det skulle gjelde for både samer og elever av «utenlandsk opprinnelse» og het «norsk som fremmedspråk». Senere, med mønsterplanen av 1987 (M87) (Kirke- og undervisnings­departementet, 1987), fikk både samer og andre minoriteter en rettighet knyttet til å utvikle funksjonell tospråklighet, som innebar at de skulle ble like gode i sitt morsmål og i norsk. I læreplanen L97 (Det kongelige kirke-, utdannings- og forskningsdepartementet, 1996) ble imidlertid målsettingen om funksjonell tospråklighet videreført for samene, men ikke for språklige minoriteter. Morsmålet ble redusert til et redskap for å lære norsk. Kamil Øzerk, som i flere tiår har vært en av de mest toneangivne forskerne innenfor andrespråksforskning, tospråklig opplæring og læreplanteori i Norge, omtalte endringene som et ekskluderende paradigme (Øzerk, 2003).
   

   
    Utjevning av forskjeller i skolen basert på elevers sosiale bakgrunn har vært et sentralt mål i alle omfattende skolereformer etter andre verdenskrig. Haug (2003, s. 86) hevder imidlertid at målsettingene i liten grad har blitt oppnådd. Basert på en omfattende evaluering av Reform 97 konkluderte han med at
   

   
    (…) grunnskulen gir ikkje slik målet er, ei likeverdig
    
    
    opplæring til alle elevar uavhengig av kjønn, foreldreøkonomi, bustad, evner, føresetnader og kulturell og språkleg bakgrunn. Fleire grupper elevar står overfor ein skule som ikkje tek tilstrekkeleg omsyn til deira utgangspunkt og bakgrunn.
   

   
    Tilsvarende har Bakken (2004) vist hvordan ulikhetsskapende prosesser ble forsterket i løpet av 1990-årene. Han viser hvordan elever med minoritetsspråklig bakgrunn presterer på skolen sammenlignet med elever som har minst én norskfødt forelder. For minoritetsspråklige elever som har foreldre fra ikke-vestlige land, har den skolefaglige situasjonen blitt forverret. Mens prestasjonsgapet mellom disse elevene og majoritetselevene i 1992 var på 7 prosentpoeng, hadde dette økt til 12 prosentpoeng i 2002. Senere har Bakken og Elstad (2012) undersøkt om Kunnskapsløftet (K06) (Kunnskapsdepartement & Utdanningsdirektoratet, 2006) kunne være et bidrag til å redusere sosiale forskjeller i læringsutbytte på ungdomstrinnet – mellom jenter og gutter, mellom elever med ulik sosioøkonomisk familiebakgrunn og mellom majoritetselever og elever med innvandringsbakgrunn. De viste at det var lite som tydet på at reformen hadde bidratt til at de sosiale ulikhetene ved avslutningen av grunnskolen var blitt mindre. Med andre ord, de sosiale mønstrene fra Reform 97 vedvarte. Likeledes var det også lite som tydet på at reformen ville ha en utjevnende innvirkning på ulikhetene i karakterer. For elever med innvandringsbakgrunn viste resultatene at avstanden mellom deres karakterer og karaktene til elever med majoritetsbakgrunn i det store og hele ble opprettholdt. I gjennomsnitt var forskjellene i standpunktkarakterer nærmest de samme i 2009–2011 som de var i 2003–2006. Når det gjelder de skriftlige karakterene til eksamen, var denne forskjellen faktisk blitt noe større.
   

   
    Østberg-utvalget, som sto bak rapporten
    
     Mangfold
    
    
     
     
    
    
     og mestring. Flerspråklige barn, unge og voksne i opplæringssystemet
    
    (NOU 2010: 7), la til grunn at både sosial bakgrunn og språk har betydning for ulikheter i læringsutbytte hos majoritets- og minoritetselever. Utvalget pekte på at det finnes en grunnleggende tro på den norske skolen som et utvjevnende prosjekt, men understreket samtidig at det er nødvendig å foreslå tiltak både for å kompensere for sosial bakgrunn og for å styrke elevenes språkferdigheter for å bidra til sosial utjevning.
   

   
    I en undersøkelse av de 20 største innvandrergruppenes
    
    
    skoleresultater viser Bakken og Hyggen (2018) at det er store karakterforskjeller avhengig av hva slags land foreldrene har innvandret fra. De viser også at mens noen innvandrergrupper oppnår skoleresultater på nivå med majoriteten, ligger andre et godt stykke under landsgjennomsnittet. Den viktigste faktoren for å forstå variasjonen i karakterer hos de ulike innvandrergruppene handler om sosioøkonomiske ressurser i familien. Det understreker betydningen av skolens utjevnende rolle, hevder de. Med henvisning til sine undersøkelser av sakkyndige utredninger om minoritetsspråklige elever viste Pihl (2005) at disse ble feil­diagnostisert av pedagogisk-psykologisk tjeneste og dermed henvist til segregert spesialundervisning. Pihl (2010) viser også hvordan en overrepresentasjon av minoritetsspråklige elever utgjør en strukturell etnisk
    
    
    diskriminering
    
    
    i skolen, og hvordan skolen dermed bidrar til en reproduksjon
    
    
    av sosial ulikhet.
   

   
    En rapport om opplevd rasisme
    
    
    blant ungdom (Antirasistisk Senter & Wasvik, 2017) viser at skolen er en av de samfunnsarenaene der ungdommene i størst grad melder fra om opplevelser med rasisme. Det synes å være størst omfang i barne- og ungdomsskolen, men den er også utbredt i videregående skole. En jente (18 år) forteller for eksempel om det hun omtaler som mobbing på barneskolen, og at hun ble kalt forskjellig navn som «bæsj», «brunost» og «neger». En annen jente (19 år) forteller at hun sluttet å komme på skolen når en av guttene sa «Æsj, nå mista jeg matlysten!» når hun kom inn i klasserommet. En tredje forteller om spørsmål fra medelever knyttet til om hun har svart blod når hun får mensen, og at de ville ikke være på heimkunnskapsgruppe med henne, og at de ikke ville spise maten hun lagde, fordi de syntes det var ekkelt. Et gjennomgående trekk ved tilbakemeldingene fra de som har opplevd slike forhold, er at skolene ofte synes å ha fulgt dårlig opp. For eksempel sier en jente (18–19 år) at ingenting ble gjort for å hindre det som skjedde. Selv om mange skoler og lærere er flinkere til å håndtere situasjoner enn det som kommer frem i denne forskningen, viser resultatene at det kan handle om et fravær av oppfølging, mangelfull oppfølging, eller i verste fall oppfølging og tiltak som faktisk forverrer situasjonen. Mange lærere og skoleledere synes også å være usikre på hvordan de skal håndtere rasisme, eller ser ikke ut til å forstå alvoret, noe som medfører at ungdommene nøler med å si ifra om det de opplever. For skoleledere og personalet i skolen er variasjoner knyttet til utdanningsreformer, sosiokønomisk bakgrunn, skoleprestasjoner og uttrykksformer en del av mangfoldet.
   

   
    
     
     
     Mangfold og utdanning
    
   

   
    Begrepet
    
     mangfold
    
    
     
     
    
    kan gi mange ulike fortolkningsmuligheter og dermed også ulike handlingsalternativer. Det kan dermed sies å være et problematisk begrep, «mykt som en pute, og like vanskelig å få ta i som et vått såpestykke» (Borchgrevink & Brochmann, 2008, s. 24). Det er derfor viktig at begrepet problematiseres og presiseres (Morken, 2009). Jeg vil i denne sammenheng avgrense omfanget av mangfoldsbegrepet med å vise til skolenivå. Begrepet mangfold har særlig siden 2014 vært sentralt i utdanningspolitiske styringsdokumenter og erstattet begrepet
    
     flerkulturell
    
    . For eksempel ble satsingsprogrammet
    
     Kompetanseløft på det flerkulturelle området
    
    endret til
    
     Kompetanse for mangfold
    
    i 2014 (Røthing, 2020). Mangfold på skolenivå kan knyttes til elever og deres foreldre, og deretter mangfold knyttet til personalet i skolen. Kulturelt mangfold tilsier at elevene har sin opprinnelse fra en rekke ulike land. De kan være født i Norge av innvandrerforeldre, eller de kan være født i foreldrenes opprinnelsesland. Mangfoldet knyttet til språk og kultur kommer til uttrykk ved at elevene har ulikt funksjonsnivå så vel i norsk som i foreldrenes morsmål, og ved variasjon i antall år de har bodd i Norge. Ytterligere trekk ved den språklige kompleksiteten er at elevene kan ha bodd i et annet land enn foreldrenes opprinnelsesland før de kom til Norge og tilegnet seg språket. Likeledes kan foreldrene ha forskjellig morsmål. I tillegg kommuniserer mange unge på engelsk på ulike sosiale medier og online-spill. Yassin Iversen (2019) viser blant annet betydningen av å øke elevenes bevissthet om flerspråklighet, verdsette språklig mangfold og posisjonere elevene som kompetente flerspråklige, oppmuntre elevene til å sammenligne engelsk med andre språk i deres språklige repertoar og å introdusere oppgaver som krever at elevene trekker på sitt komplette språklige repertoar.
   

   
    Mangfoldet kan virke både positivt og negativt på rektorers og skolelederes muligheter for å forsterke og forbedre utviklingen av skolen for nyankomne elever. Samtidig, som en del av skolens samfunnsmessige og politiske kontekst, vil forståelsen og anvendelsen av begrepet mangfold ha betydning for rektorer og skolelederes arbeid ved deres skoler. Røthing (2020) kobler sammen mangfold og kompetanse og beskriver mangfoldskompetanse som kunnskap og perspektiver, og at denne kombinasjonen skal invitere til bevisstgjøring
    
    
    og kritisk
    
    
    tenkning om maktforhold (Røthing, 2017). I ledelsessammenheng kan dette knyttes til en type teoretisk metablikk på ledelsespraksis knyttet til mangfold og maktforhold. Kompetanse er sentralt i forbindelse med fagfornyelsen og innebærer blant annet forståelse og evne til refleksjon og kritisk tenkning. Røthing (2020) argumenterer for at begrepet
    
     mangfoldskompetanse
    
    er i tråd med, og en god støttespiller for, læreplanverkets kompetansebegrep. Skoleledere, og rektor spesielt, må være kompetente til å lede i tråd med en læreplan som definerer kompetanse som evne til refleksjon og kritisk tenkning. Når det gjelder forskning innenfor høyere utdanning, har Røthing og Engebretsen (2019) vist at det er lite fokus på maktkritiske perspektiver, samtidig som det er til dels stort fokus på at studentene skal ha en kritisk tilnærming. Det er tilsvarende viktig at skolens ledelse, i tråd med læreplanverket, har en kritisk tilnærming. Men hvis en kritisk tilnærming skal ha den funksjonen som den tillegges i læreplanverkets overordnede del (Utdanningsdirektoratet, 2017), må det innebære å strekke seg utover kildekritikk, i betydningen et kritisk blikk på, og bruk av kilder. Den kritiske inngangen må også handle om kritisk refleksjon knyttet til ulike maktforhold i samfunnet, for å forstå eller kritisere disse, og eventuelt også å utfordre dem (Røthing, 2020). Demokrati og medborgerskap
    
    
    omtales i læreplanens overordnede del
    
    
    (Utdanningsdirektoratet, 2017) som en del av opplæringens verdigrunnlag og kan knyttes til kritisk refleksjon. Westheimer og Kahne (2004) drøfter hva som kan sies å være en god medborger, og hva slags medborgere som fremmes gjennom skolens undervisning. Jeg vil overføre deres perspektiver til den typen medborgerskap skoleledere innretter sin ledelse mot. En leder kan være den personlig ansvarlige medborgeren som vektlegger en type lydighet og lojalitet som kan stå i motsetning til kritisk tenkning. En leder kan også innta en deltakende posisjon som leder, eller en tredje posisjon, som den rettferdighetsorienterte
    
    
    lederen. De to siste posisjonene innretter seg mot å løse sosiale utfordringer, ifølge Westheimer og Kahne. Den nest siste posisjonen søker løsninger innenfor etablerte strukturer, mens den siste stiller kritiske spørsmål ved strukturer som skaper og reproduserer urettferdighet
    
    
    , og går inn for å endre disse. De illustrerer de forskjellige posisjonene ved å vise til at den personlig ansvarlige gir økonomisk bidrag til de som
    
     organiserer
    
    utdeling av mat til de som trenger det. Den deltakende
    
     distribuerer
    
    mat til de som trenger det. Den rettferdighetsorienterte
    
     undersøker
    
    imidlertid kritisk hvilke strukturer som gjør at noen ikke selv kan skaffe seg mat, og går inn for å endre betingelsene for at slike strukturer opprettholdes. Røthing (2020) peker på at det kan være ulike synspunkter på hvordan skolen skal oppfylle kravene i den overordnede delen av læreplanen.
   

   
    Oppsummert betyr dette at det ligger et stort potensial for rektorer og skoleledere innenfor forståelsen av mangfoldets muligheter og begrensninger. Skoleutvikling kan ikke finne sted uten kompetent skoleledelse
    
    
    , med rektor i en nøkkelposisjon. Et viktig spørsmål er hvordan skolen skal kunne håndtere språklig og kulturelt mangfold når rektorutdanningen i begrenset grad har rettet oppmerksomheten mot dette, som vi skal se i neste kapittel.

